Illum infakkru r-raba' anniversarju mit-twaqqigħ traġiku tat-titjira MH17 tal-Malaysian Airlines, li kkawża t-telf ta' tant ħajjiet innoċenti. Għal dawk li tilfu l-għeżież tagħhom, dan il-jum hu sors kostanti ta' diqa u nagħtu lil kull wieħed u waħda minnhom l-akbar simpatija u rispett tagħna. L-UE tappoġġa b'mod sħiħ ir-Riżoluzzjoni 2166 tal-Kunsill tas-Sigurtà tan-Nazzjonijiet Uniti, li titlob li dawk responsabbli għat-twaqqigħ tat-titjira MH17 fis-17 ta' Lulju 2014 iwieġbu għal għemilhom u li l-Istati kollha jikkooperaw b'mod sħiħ mal-isforzi biex jiġi stabbilit min kien responsabbli. Il-ħidma tal-Iskwadra ta' Investigazzjoni Konġunta u l-passi meħudin mill-pajjiżi involuti biex jaslu għal prosekuzzjoni effettiva huma essenzjali f'dan il-kuntest. L-Iskwadra ta' Investigazzjoni Konġunta fl-24 ta' Mejju ppreżentat aktar sejbiet mill-investigazzjoni indipendenti, professjonali u imparzjali tagħha, fejn ikkonkludiet li l-installazzjoni BUK li ntużat biex titwaqqa' t-titjira MH17 kienet bla dubju proprjetà tal-forzi armati tal-Federazzjoni Russa. F'dan il-kuntest, ser inkomplu nappellaw lill-Federazzjoni Russa biex taċċetta r-responsabbiltà tagħha u tikkoopera b'mod sħiħ mal-isforzi kollha biex jiġi stabbilit min kien responsabbli. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro* u l-Albanija*, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. * - L-Eks-Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.